Bétera aprova incorporar al pressupost els prop de 14 milions d’euros del seu Pla d'Inversió Local
08 de juny de 2021

“L'objectiu de l'equip de Govern és mantindre els comptes sanejats i que estiguen en positiu però sense haver de renunciar a donar resposta a les necessitats dels nostres veïns i veïnes. D'aquí ve que destinem tota aqueixa inversió”, ha afirmat l'Alcaldessa de Bétera, Elia Verdevio, a la fi del Ple ordinari de Juny després d'aprovar la incorporació al pressupost de part del romanent positiu de prop de 14 milions d'euros.

La suspensió de la Llei d'Estabilitat Pressupostària i de la regla de despesa ha permés al Consistori tindre una major capacitat per a invertir en el benestar de Bétera i de tots els seus veïns i veïnes a través del Pla d'Inversió Local que ha posat en marxa l'equip de Govern i amb el qual s'atendrà les necessitats reals del municipi i dels veïns i veïnes.

“Que durant anys s'haja contingut la despesa és molt positiu per a les arques municipals però sempre que això no repercutisca en la cura dels nostres carrers, en el manteniment dels nostres jardins o en la recollida de residus. És moment d'atallar aquestes i altres deficiències, d'invertir en la qualitat de vida de la nostra població, de gaudir d'una Bétera millor” ha puntualitzat el regidor d'Hisenda, Manuel Pérez.

Per això, el Consistori ha dissenyat un ambiciós Pla d'Inversió Local en el qual injectarà prop de 14 milions per a avançar cap a un municipi millor i posar en marxa demandes històriques que atallen la falta de manteniment de molts dels serveis municipals, la necessitat de noves i millors infraestructures i alleujar les conseqüències de la crisi sanitària en el teixit empresarial i comercial de Bétera.

D'aquesta manera, l'equip de Govern compleix amb el promés en començar la legislatura i posa en marxa projectes demandats pels veïns i veïnes com són donar solució a l'aigua, reforçar serveis municipals essencials i dur a terme infraestructures necessàries per als xiquets, joves i majors de Bétera.

“És moment d'actuar, d'avançar, de complir amb el promés i de dur a terme projectes que facen la vida dels nostres veïns i veïnes més fàcil” ha finalitzat el regidor d'Hisenda.

Entre els grans projectes contemplats en el Pla es troba la construcció del Espai Jove, la posada en marxa d'un Skatepark, la construcció del Centre Cívic de Torre en Conill i Mas Camarena, l'ampliació del cementeri o la renovació de l'Albereda.

Mentre que també es contemplen en el Pla grans inversions entorn a asfaltat de vials, enllumenat públic, pintura viària i adequació i condicionament de camins rurals.

Un altre dels objectius de l'equip de Govern és actuar en els sistemes d'aigua potable per a la millora de la qualitat de l'aigua a Bétera atenent així una demanda veïnal històrica. A més d'impulsar una nova línia d'ajudes destinades a autònoms, empresaris i pimes.

Els projectes també se centren en la reposició, instal·lació i manteniment dels espais esportius i de zones enjardinades i parcs per a convertir Bétera en un municipi més verd, sostenible i ecològic on els seus ciutadans estiguen orgullosos de viure.